Die An-225 Mrija (Oekraïens: Антонов Ан-225 Мрія, NAVO-verslagnaam: Cossack) is 'n strategiese lugvragdraer wat deur Antonof gebou is. Dit is die grootste vliegtuig wat ooit gebou is in terme van bruto opstygmassa. Dit was ontwerp en gebou om die Russiese ruimtetuig Boeran (beteken "Sneeustorm") te vervoer, en was 'n vergroting van die suksesvolle Antonof An-124. Mrija (Мрія) beteken "droom" of "inspirasie" in Oekraïens. Met 'n totale bruto massa van 640 ton is die An-225 die swaarste en grootste vliegtuig ter wêreld. Dit het 'n vlerkwydte van 88 m, 'n rompdeursnee van 19 m en 'n sterthoogte van 18 m. Die Hughes H-4 Hercules, wat algemeen as die "Spruce Goose" bekend staan, het 'n groter vlerkspan en algehele hoogte gehad, maar was aansienlik korter, en as gevolg van die materiale wat gebruik is om dit te bou, ook ligter. Verder het die Hercules slegs een keer gevlieg, en nie baie hoog nie, wat die An-225 die grootste vliegtuig maak wat veelvuldig opgestyg het.